Édes kisállatok és látványetetések is lesznek a Fővárosi Állatkertben – így indul a szezon | ORSZÁGKÉP
A március 15-i hosszú hétvégével indul a Fővárosi Állat- és Növénykertben az idei évi szezon. Nagyon sok kisállat született, amelyeket meg lehet nézni, új állatok is érkeztek – például a törpeszarvas -, és vadonatúj programok is várják a látogatókat. A tavaszi szezonkezdet sajtóeseményén még az Állatkert főigazgatója is pelikánt etetett.
A flamingók elköltöztek. Na, nem az Állatkertből, hanem a téli szálláshelyükről a nyárira – többek között ez is azt jelzi, hogy elkezdődött a szezon a Fővárosi Állatkertben, ahová érdemes most is ellátogatni mert nemcsak az új állatokat és a nemrégen született kölyköket lehet megnézni, hanem mindenhol sárga-piros-lila virágok nyílnak, szóval, gyönyörű, színes, izgalmas a budapesti Állatkert.
Fővárosi Állatkert: nyári szálláshelyükön a flamingók / Fotó: ORSZÁGKÉP
Csaknem egy órát sétáltunk a főigazgatóval – aki az út során elmondta, hogy milyen újdonságok várják a vendégeket. Alig győzte sorolni, hogy mennyi kisállatot, kölyköt és fiókát láthat mostanában a nagyközönség.
Persányi Miklós, a Fővárosi Állat- és Növénykert főigazgatója mutatja a kisállatokat / Fotó: ORSZÁGKÉP
A kisállatok között vannak olyanok, amelyek ugyan már régebben születtek, de mivel fajuknál lassú egyedfejlődés jellemző, a közönség még most is kölyökként láthatja azokat. Ilyen a két orangutánkölyök, AnnaHanna és Lone, Indigo, a gorillabébi, és Arun , a kiselefánt. Várható, hogy három Bennett-kengurunál is lassan előbújnak az erszényekből a kicsik.
A kúszó erszényesek közé tartozó rókakuzuknál – vagy más néven a kuszkuszoknál – a kölyök már csak nagy ritkán tér vissza az erszénybe, általában az anyja hátán csimpaszkodik. Ez a kuszkusz is kölyök még – ijedten szemlélődött a sok fotós és operatőr között.
A kuszkuszkölyök gondozója ölében ijedten nézte a fotósokat / Fotó: ORSZÁGKÉP
A legújabb – immár negyedik Budapesten született – vombatkölyköt viszont valószínűleg csak március végétől lehet majd biztosan látni.
„Légy ott!” és más érdekességek
Korábban az volt a jellemző, hogy az állatkerti állatok életének legizgalmasabb mozzanatait, például, amikor enni kapnak, vagy amikor a gondozójuk épp foglalkozik velük, a látogatók leginkább akkor láthatták, ha véletlenül épp abban a pillanatban jártak az adott állat kifutójánál.
Élet a víz alatt – Fővárosi Állatkert / Fotó: ORSZÁGKÉP
Az Állatkert bevezette, hogy a legérdekesebb eseményeket előre meghirdetik, és ezekből egy egész programsorozatot állítottak össze. A látogatók előre kiválaszthatják, hogy melyik eseményen szeretnének részt venni.
Fővárosi Állatkert: a főigazgató is pelikánokat etet / Fotó: ORSZÁGKÉP
A pelikánoknál álltunk meg, ahol a főigazgató megetette a madarakat. Egy lapáttal szórta a halakat – a madarak pedig közelharcot vívtak az élelemért. Ezt egyébként bárki kipróbálhatja a Légy ott-program keretén belül.
Pelikánok a Fővárosi Állatkertben / Fotó: ORSZÁGKÉP
Az idén sem maradnak el az Állatkert hagyományos programjai, így lesz Föld Fesztivál, Rózsaünnep, Zenés Állatkerti Esték, Állatkertek Éjszakája, Állatszeretet Fesztivál.
Sétánk során megnéztük a pudut, vagyis a déli törpeszarvast, amely az Állatkert újdonsága.
Megálltunk az óriásvidráknál is, ahol szintén látványetetés zajlott.
Fővárosi Állatkert: látványetetés az óriásvidránál / Fotó: ORSZÁGKÉP
A Dél-Amerikában őshonos, veszélyeztetett állatfajjal 2014-ben kezdett foglalkozni az Állatkert. Azóta az óriásvidrák a közönség kedvencévé váltak.
Óriásvidra az Fővárosi Állatkertben / Fotó: ORSZÁGKÉP
A mostani három óriásvidra közül az egyik bekerült a faj visszatelepítési programjába. Az egyik nőstényt nemsokára Argentínába szállítják, ahol összeszoktatják egy hímmel, és a szükséges előkészületek után visszajuttatják őket a természetes élőhelyükre. A Fővárosi Állatkert nem marad óriásvidra nélkül, hiszen a másik két nőstény itt marad, és az állományhoz egy hím állat is érkezik. Azt remélik, hogy hamarosan kölykeik is lesznek az óriásvidráknak.
← Previous Érezd, érints meg, szeress bele! – lenyűgöző imázsfilm a Diósgyőri várról
Rekordkísérlet: ölelj meg egy fát az Erdők Világnapján Next →
2019.01.26 Országkép Miskolci tél – olvasónk fotói bejegyzéshez a hozzászólások lehetősége kikapcsolva